เดินหน้าทำมาตรฐานฝีมือผู้ฝึกสอนมวยไทย ผลักดันมวยไทยเป็น Soft Power สู่เวทีโลก
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า รัฐบาลต้องการสนับสนุนมวยไทย เป็น Soft Power สู่เวทีโลก และพัฒนามวยไทยให้มีมูลค่าเพิ่ม สามารถสร้างรายได้ให้กับคนไทยทั้งในประเทศและต่างประเทศ ซึ่งชาวต่างชาติให้ความสนใจศิลปะมวยไทยเป็นอย่างมาก จึงมีแรงงานไทยที่สนใจเข้าไปทำงานในต่างประเทศอาชีพผู้ฝึกสอนมวยไทย ถือเป็นโอกาสที่ดีของประเทศไทยที่จะส่งเสริมให้ต่างประเทศได้รู้จักมวยไทยอย่างแพร่หลาย ซึ่งมวยไทยสามารถสร้างอาชีพและรายได้ให้แก่ผู้ที่เป็นนักมวยอาชีพ หรือเป็นนักกีฬามวยไทย ก็มีเงินสนับสนุน ช่วยสร้างรายได้ให้แก่ผู้ที่ประกอบอาชีพด้านนี้ ผู้ทำหน้าที่ฝึกสอนจึงจำเป็นต้องมีใบการันตีความรู้ความสามารถ การกำหนดมาตรฐานฝีมือว่าผู้ที่จะทำหน้าที่สอนมวยไทย ควรมีทักษะอะไรบ้างระดับไหน จึงมีความจำเป็นอย่างมาก ทั้งนี้ ได้รับรายงานจากอธิบดีกรมพัฒนาฝีมือแรงงาน ว่ากรมพัฒนาฝีมือแรงงานมีการจัดทำมาตรฐานฝีมือแรงงานแห่งชาติ สาขา ผู้ฝึกสอนมวยไทย เพื่อให้ผู้ที่จะทำหน้าที่ฝึกสอนนักมวย มีความรู้และทักษะด้านมวยไทยเพื่อสร้างนักมวยที่ได้มาตรฐาน จึงได้จัดสัมมนาผู้เชี่ยวชาญเพื่อวิเคราะห์ถึงสมรรถนะของผู้ฝึกสอนมวยไทย ควรต้องมีทักษะและความรู้ในด้านใดบ้าง หลังจากนั้นจะเสนอให้คณะอนุกรรมการกำหนดมาตรฐานฝีมือแรงงานแห่งชาติพิจารณา ลำดับต่อไปจะเข้าสู่กระบวนการจัดทำประชาพิจารณ์เพื่อให้ผู้ที่อยู่ในอาชีพเดียวกันได้มีโอกาสแสดงความคิดเห็น เสนอแนะข้อมูลที่เป็นประโยชน์เกี่ยวกับการกำหนดสมรรถนะของผู้ฝึกสอนมวยไทย แล้วเสนอขอความเห็นชอบจากคณะกรรมการส่งเสริมการพัฒนาฝีมือแรงงาน เมื่อผ่านทุกขั้นตอนแล้ว จึงประกาศในราชกิจจานุเบกษา พร้อมผลักดันให้นานาประเทศให้การยอมรับมาตรฐานฝีมือแรงงานแห่งชาติที่ประเทศไทยกำหนด เมื่อแรงงานไทยเข้าไปทำงานในอาชีพนี้ จะได้รับค่าจ้างที่สูง หรือสามารถเปิดค่ายมวยที่ต่างประเทศได้ นอกจากชาวต่างชาติจะรู้จักมวยไทยมากขึ้นแล้ว ยังเปิดตลาดการทำงานในต่างประเทศให้แก่พี่น้องแรงงานไทยมีอาชีพและรายได้มากขึ้นอีกด้วย ขณะที่ นายประทีป ทรงลำยอง อธิบดีกรมพัฒนาฝีมือแรงงาน กล่าวว่า ข้อมูลเบื้องต้นทราบว่ามีแรงงานไทยไปทำงานที่เกี่ยวข้องกับมวยไทยในต่างประเทศกว่า 6,000 คน หากแรงงานกลุ่มนี้มีหนังสือรับรองมาตรฐานฝีมือแรงงาน สาขา ผู้ฝึกสอนมวยไทย จะช่วยสร้างการยอมรับในต่างประเทศสามารถเปิดเป็นสถานที่เปิดสอนมวยไทยได้ ซึ่งกรมพัฒนาฝีมือแรงงาน จะเร่งดำเนินการให้เสร็จสมบูรณ์ ตามนโยบายของรัฐบาล เพื่อเพิ่มตลาดแรงงานในต่างประเทศให้มากขึ้น